Sorpurðun Vesturlands fær nýjan sorptroðara Skömmu fyrir jóla afhenti Mest ehf . Sorpurðun Vesturlands nýjan sorptroðara af Bomag gerð til notkunar í Fíflholtum . Um er að ræða sérhannaða vinnuvél til að minnka umfang sorps og nýta land betur til urðunar . Á troðaranum er öflugur gálgi sem nýtist til að moka og ýta sorpi í gryfjur . Aðalvél tækisins skilar 304 hestöflum enda þarf mikið afl til að knýja 30 tonn af stáli . Tæki sem þetta er um margt ólíkt öðrum vinnuvélum . Munurinn er m.a. sá að hjólin eru úr stáli með gríðarlega öflugum göddum sem mala allt sem ekið er yfir mélinu smærra . Allur búnaður tækisins er sérstaklega varinn fyrir ágangi járns , steypu og annars úrgangs sem fellur til á urðunarsvæðinu . Að sögn Hrefnu B Jónsdóttur , framkvæmdastjóra Sorpurðunar Vesturlands kostar nýi sorptroðarinn um 26 milljónir króna og kemur hann í stað eldri troðara og afkastaminni sem fyrirtækið á . Á myndinni eru fulltrúar úr stjórn Sorpurðunar Vesturlands ásamt framkvæmdastjóra og fulltrúum frá Mest ehf. , söluaðila Bomag vinnuvéla hér á landi .